פאוורג'ן

פאוורג'ן בע"מ היא חברה פרטית העוסקת בייזום, הקמה, הפעלה ותחזוקה של מתקנים לייצור חשמל, אגירת אנרגיה ואספקת חשמל וקיטור. נכון לשנת 2025 מחזיקה החברה במספר תחנת כוח המונעות בגז טבעי בהספק מצטבר של כ-950 מגה-ואט ובמתקני אגירה בעלי כושר אגירה של כ-3 ג'יגה-ואט-שעה. בנוסף, החברה מקדמת צבר יזמי של כ-2.5 ג'יגה-ואט נוספים. פאוורג'ן מצויה בשליטת קרן התשתיות הציבורית ג'נריישן קפיטל, ומשמשת כזרוע האנרגיה שלה.

 היסטוריה 
אחזקותיה של פאוורג'ן מבוססות על רכישות שבוצעו החל משנת 2018. בספטמבר 2018 רכשה קרן ג'נריישן מ"להב הרים ירוקים" 50% מהשליטה בחברת פאוורג׳ן סולאר איי (לשעבר סולגרין), העוסקת בפיתוח, הקמה, הפעלה ותחזוקה של פרויקטים לייצור חשמל מאנרגיה סולארית. שנה לאחר מכן רכשה קרן ג'נריישן את השליטה בחברה, עם רכישת יתרת המניות שהחזיקה חברת "להב". בכך השלימה הקרן החזקה של כ־70% בפאוורג׳ן סולאר איי.

בדצמבר 2018 רכשה קרן ג'נריישן מ"להב הרים ירוקים" 50% מהאחזקה בחברת פאוור פלנטס (לשעבר רפק אנרגיה), המחזיקה ומפעילה את תחנת הכוח אלון תבור MRC, תחנת הכוח אלון-תבור, תחנת הכוח רמת גבריאל, תחנת הכוח שורק הממוקמת במתקן התפלה שורק 1 ותחנת הכוח הממוקמת במתקן ההתפלה אשקלון. בנובמבר 2022 הושלמה השליטה בפאוורג׳ן פאוור פלנטס, בעקבות רכישת 50% הנותרים בחברה מידי רפק תקשורת ותשתיות.

בשנת 2021 רכשה קרן ג'נריישן מאלקטרה 25% ממתקן אגירת האנרגיה השאובה בגלבוע, המפיק אנרגיה ירוקה עם הספק מותקן של 300 מגה-ואט.

בשנת 2023 בוצע איחוד של כל נכסי האנרגיה תחת חברת פאוורג'ן, המשמשת מאז כזרוע האנרגיה של קרן ג'נריישן. במסגרת המהלך שונה השם של רפק אנרגיה לפאוורג׳ן פאוור פלנטס בע"מ והשם של סולגרין שונה לפאוורג'ן סולאר איי בע"מ.

ביוני 2024 נכנסה פאוורג'ן לתחום אספקת החשמל הקמעונאי במסגרת השקת בזק אנרג'י – מותג החשמל המצוי בשותפות ובאחזקה שווה של החברות בזק ופאוורג'ן. מותג החשמל עוסק בשיווק, מכירה ואספקת חשמל לצרכנים ביתיים ועסקים קטנים באמצעות החברה המשותפת בזק־ג'ן. במסגרת שיתוף הפעולה פאוורג'ן מספקת למיזם חשמל ממגוון מתקני ייצור המוחזקים ומופעלים על ידה, בעוד שחברת בזק מובילה את השיווק, המכירות והשירות של המיזם. למיזם יש יעד גיוס של 400 אלף לקוחות עד לשנת 2030 בשוק החשמל הביתי.

בינואר 2024 פורסם שחברת הפניקס תשקיע 260 מיליון שקל בפאוורג'ן, תמורת קבלת מניות בכורה שאינן מעניקות שליטה.

באוגוסט 2025 פורסם שפאוורג׳ן תקים יחד עם הפניקס ורפק תקשורת תחנת כוח חדשה סמוך לכפר סבא בשם ריינדיר. תחנת הכוח צפויה לייצר עד ל-900 מגה-וואט.

בנוסף, פאוורג׳ן רכשה את חברת ׳יבולי שמש׳, עסקה עם פונטציאל להגדיל את כושר הייצור והאגירה של החברה בכ-505 מגה־ואט ובכ-1,350 מגה־ואט־שעה.

 תחומי פעילות 
פאוורג'ן פועלת לאורך כל שרשרת הערך האנרגטית, מייזום, פיתוח, הקמה ותפעול מתקני יצור אנרגיה קונבנציונלית ומתחדשת ועד אגירת חשמל ומכירתו ישירות לצרכן הקצה. תחומי פעילות החברה כוללים ייצור חשמל וקיטור, אחזקות בחברות, אנרגיות מתחדשות, אגירת אנרגיה, אספקת חשמל לצרכנים עסקיים וביתיים וכן טעינת רכבים חשמליים. לחברה שותפויות והחזקות במספר תחנות כוח וקו-גנרציה בישראל, בהן תחנת המחזור-המשולב אלון תבור (583 מגה-ואט), תחנות אלון תבור ורמת גבריאל (74 מגה-ואט כל אחת, לצד ייצור קיטור למפעלים), תחנת שורק (140 מגה-ואט) ותחנת אשקלון (87 מגה-ואט וקיטור להתפלה), והיא שותפה בהקמת תחנת כוח נוספת באלון תבור (230 מגה-ואט) וכן בהקמת תחנת ריינדיר ליד כפר סבא (עד 900 מגה-ואט).

 ייצור חשמל וקיטור 
פאוורג'ן מחזיקה ומפעילה תחנות כוח לייצור חשמל באמצעות גז טבעי, בעלות כושר ייצור פעיל של 956 מגה-ואט. עד סוף 2026 צפויה החברה להרחיב את כושר הייצור שלה ל-1.3 ג'יגה-ואט.

 אחזקות החברה 
 תחנת המחזור-המשולב MRC אלון תבור (16.66% אחזקה), בעלת כושר ייצור של 583 מגה-ואט.
 תחנת הקו-גנרציה אלון תבור, בעלת כושר יצור של 74 מגה-ואט הפועלת במחזור משולב דו-צירי, ומייצרת 40 טון קיטור ללקוחות שונים בפארק תעשייה אלון תבור, לרבות מפעלי תנובה ויכין.
 פאוורג'ן בונה ביחד עם שותפות MRC אלון תבור תחנת כוח נוספת באלון תבור, בהספק של 230 מגה-ואט.
 תחנת הקו-גנרציה רמת גבריאל שבמגדל העמק הפועלת במחזור משולב דו-צירי, בעלת כושר ייצור של 74 מגה-ואט ומייצרת 40 טון קיטור שמסופק למפעל נילית.
 תחנת הכוח שורק שממוקמת במתקן ההתפלה שורק 1 ופועלת במחזור משולב תלת-צירי, בעלת כושר יצור של 140 מגה-ואט.
 תחנת הקו-גנרציה אשקלון שממוקמת בתוך מתקן ההתפלה אשקלון ופועלת במחזור משולב תלת-צירי עם כושר ייצור של 87 מגה-ואט, ומייצרת 63 טון קיטור לחימום תמיסות במתקן ההתפלה.
 הקמת תחנת הכוח ריינדיר בבעלות רפק, קרן ג'נריישן וקבוצת הפניקס אושרה על ידי הממשלה, תקום מזרחית לכפר סבא וצפויה לפעול באמצעות גז טבעי בהספק של עד 900 מגה-ואט.

 אנרגיות מתחדשות 
פאוורג'ן מחזיקה בפורטפוליו הכולל כ־600 מגה-ואט של מתקנים סולאריים מחוברים בישראל, יוון ואיטליה, לצד כ־250 מגה-ואט נוספים המצויים בשלבי הקמה ופיתוח מתקדמים. חלק מהתוספת הצפויה מגיעה מהקמת שלושה שדות סולאריים: ביכורה (דרום עמק בית שאן) – שדה סולארי קרקעי בהספק מותקן של כ-40 מגה-ואט וסוללות בקיבולת אגירה של כ-88 מגה-ואט לשעה, סופה (חבל שלום) – שדה סולארי קרקעי בהספק מותקן של כ-18 מגה-ואט ופריגן (חבל שלום) – שדה סולארי קרקעי עם הספק מותקן של כ־30 מגה-ואט. בנוסף, החברה רכשה את חברת ׳יבולי שמש׳ שמחזיקה נכסים בתחום האנרגיה המתחדשת בישראל ובפולין.

 אגירת אנרגיה 
פאוורג'ן מחזיקה ב־25% ממתקן האגירה השאובה בגלבוע, מהמתקנים הגדולים מסוגם בישראל, עם יכולת אגירה בהיקף של כ-3 ג'יגה-ואט-שעה. במהלך השנים 2024-2025 חוברו מתקני אגירה בקיבולת כוללת של 122 מגה-ואט-שעה בצמוד למתקנים בכפר הנשיא, נאות סמדר וניר יצחק. בנוסף, החברה מקדמת הקמת מתקני אגירה בקיבולת של 158 מגה-ואט-שעה בשדות הסולאריים בביכורה, סופה ופריגן, וכן פרויקטים לאגירת אנרגיה בהיקף כולל של כ-6.9 ג'יגה-ואט-שעה הצפויים להתחבר לרשת בין השנים 2026–2029.

 אספקת חשמל לצרכנים עסקיים וביתיים 
מיזם "בזק-ג׳ן", בבעלות משותפת של פאוורג'ן עם חברת "בזק", משווק חשמל ללקוחות פרטיים ועסקיים. הוא משלב בין תשתיות ייצור החשמל של פאוורג'ן לניסיון השיווק והשירות של בזק. כ־35% מהחשמל שמספקת החברה ירוק, והיא מציעה מסלולים עם הנחות של 6%–20%. בנוסף, נחתם הסכם עם פריים אנרג'י לרכישת חשמל בהיקף 1.2–1.3 מיליארד שקל ל־20 שנה.

 טעינת רכבים חשמליים 
פאוורג'ן מחזיקה 50% בחברת ZEN ENERGY העוסקת בהתקנת עמדות טעינה חשמלית בבניינים ובמרחב הציבורי. לחברה שותפות עם חברת דלק במסגרתה נפרסות עמדות הטעינה של ZEN בתחנות חברת דלק. לקוחותיה של ZEN כוללים את חברת חשמל, אלדן תחבורה, כיל, אשטרום וחניון הנתיב המהיר.

 קישורים חיצוניים 

 פאוורג'ן ברשת החברתית LinkedIn

 הערות שוליים 

קטגוריה:תעשיית אנרגיה בישראל
קטגוריה:תל אביב-יפו: חברות